前十三章未見營創之意因成古風
作者：郭印
朝代：宋

paragraphs: 紛紛世間法，失得隨所寓。
有心不吾來，無以不吾拒。
敝帚貴千金，窮閻封萬戶。
成理先默定，疇能測其故。
我生麋鹿姿，林壑所忻慕。
抗志老淵明，早卜柴桑住。
蓬門直清江，傍有萬竹塢。
捐金買尋丈，地主牢不許。
往來二十秋，垂涎焦肺腑。
誰歟誘其衷，百畝倐見予。
雲棲渺空明，似有神物護。
入林兩腋風，步武覺輕舉。
三徑手自開，一一通幽處。
取勝著新亭，揭名非苟取。
遐光遠山入，靜聽珍禽語。
園花四時春，岸木千年古。
昔也荆榛場，今焉瓊玉府。
清境世所無，金谷誰比數。
再拜天之賜，從兹謝簪組。
名宦空疲人，視此真糞土。